Hei, denne artikkelen er over ett år gammel og kan inneholde utdatert informasjon

Sykehusavdelingen i Ila fengsel der Anders Behring Breivik skal passes på, trenger minst 20 ansatte og vil koste rundt 30 000 kroner i døgnet.

Ifølge VG er dette prisen bare for sikkerhetspersonalet. Årskostnaden blir på nesten 11 millioner kroner.

- Det må være tilstrekkelig med folk der for å ivareta både pasientens, personalets og samfunnets sikkerhet, sier statssekretær Robin Kåss (Ap) i Helsedepartementet.

Han sier kostnaden ved å ha tilstrekkelig personale til stede på døgnbasis er betydelig, men uten at han nå kan komme med konkrete tall.

Onsdag ble det kjent at Helsedirektoratet har godkjent byggingen av en egen sykehusavdeling i Ila fengsel, hvor Anders Behring Breivik skal sperres inne dersom han blir erklært utilregnelig.

Dermed er det klart at Breivik blir på Ila uansett om han blir erklært tilregnelig eller ikke i Oslo tingrett. Avdelingen skal ha et særlig høyt sikkerhetsnivå, og institusjonen skal være klart atskilt fra fengselet, men altså innenfor Ilas murer, skrev Aftenposten onsdag.

(NTB)